정조 5년
辛丑八月二十日辰時。上御誠正閣。大臣備局堂上引見入侍。纂輯堂上。日記抄出前承旨京畿監司。同爲入侍時。領議政徐命善。吏曹判書李衍祥。工曹判書徐有慶。兵曹判書李性源。戶曹判書鄭民始。行副司直李柱國。大司憲李𡊠。校理李時秀。右承旨趙時偉。記事官李祖承。事變假注書李萬榮。記事官金鳳顯。別兼春秋林錫喆。纂輯堂上奉朝賀徐命膺。知敦寧府事趙㻐。禮曹判書金熤。漢城府判尹李命植。刑曹判書金魯鎭。戶曹參判徐有隣。漢城府右尹洪良浩。兵曹參判鄭昌聖。大司成閔鍾顯。日記抄出前承旨戶曹參議沈有鎭。兵曹參議金尙集。禮曹參議柳義養。京畿監司李亨逵。以次進伏訖。命善曰。數日日氣遇涼。聖體。若何。上曰。一樣矣。命善曰。王大妃殿氣候。何如。上曰。一樣矣。命善曰。惠慶宮氣候。何如。上曰。一樣矣。命善曰。纂輯諸臣。今方入侍。所重在焉。纂輯諸堂。使之先爲進前。以爲稟事之地。何如。上曰。唯。上曰。今日卽先大王建儲之日也。予於嗣服之後。適逢今日。感慕之懷。曷可勝言。命善曰。舊甲重回。又逢今日。誠非偶然。以殿下不匱之思。尤豈不感慕之冞切乎。命他承旨入侍。仍命善榻敎曰。他承旨入侍。萬榮承命出。與同副承旨黃昇源偕入進伏。上曰。纂輯堂上進前。㻐熤命植進伏。上曰。四十三年條。今旣告畢乎。㻐等曰。四十三年分授條。則已爲訖工。而其餘十年條。待政院日記考出。可以纂修矣。上曰。然則卿等齊會內纂輯廳。合力編摩。可也。政院日記考出之際。逐段校閱。必將多費精力。不可使卿等。又任其勞。故方命他堂上。使之考出矣。命善曰。日記十年條。爲四十卷云。考出似不遲久矣。命植曰。一年爲十二卷。則十年條。爲一百二十卷。分授三人。則各爲四十卷矣。上曰。日記畢抄後。始役爲可乎。一邊抄出。而一邊纂次爲可乎。知敦寧所見如何。㻐曰。抄出纂次。一時竝行。則事役恐有分力之慮。不如畢抄後。始役之爲專一矣。熤曰。畢抄後始役目然。自子遲滯。不如抄纂之竝行矣。仍命內纂輯堂上入侍。命書榻敎曰。纂輯堂上都廳入侍。魯鎭等進伏。命昇源書傳敎曰。今日卽我先大王建儲之日也。小子纘承丕緖。適覩舊甲之重回。顧此追遠之孺慕。無處可展。日前豎碑。駐臨舊基。此特紀述盛蹟。豈足爲闡揚之擧也。況今先朝寶鑑。方令開局纂修。挺竢事功之就訖者。竊有深意存焉。然於是日。不可無感舊錄孤之事。忠獻公金昌集。忠文公李頤命。忠愍公李健命。忠翼公趙泰采祠版。遣承旨致祭。春初四大臣子孫。有調用之命矣。尙多未收用之人。今日竝令備擬。上曰。四忠祠賜額。在於何年乎。衍祥曰。已去丙午年賜額矣。上曰。二十六日誠不偶然。致祭以此日擧行。可也。命善曰。聖敎至此。致有祀典之命。誠不勝欽仰矣。上曰。春初旣有四大臣奉祀孫錄用之命。而尙多未收用之人。何爲而然耶。衍祥曰。放相臣金昌集奉祀孫。前吏判在銓時。已爲收用。而李英裕則姑未及擧論矣。命善曰。吏判以親屬之故。尙不擧行云矣。上曰。英裕與吏判爲幾寸乎。衍祥曰。爲九寸親矣。上曰。甚過矣。旣有承傳。則有何親屬之爲嫌也。命善曰。聖敎誠至當矣。旣承下敎。則雖是至親。何必爲嫌耶。上曰。忠翼公家子孫中。又有何人乎。衍祥曰。春初已有仰達者矣。將欲以故判書趙觀彬奉祀孫收用矣。上曰。如有政命。雖於今日。可以差出。有何相當之窠乎。衍祥曰。姑無見窠。而敎官中。方有仕滿者矣。上曰。如無出六窠。以虛司果陞付。可也。上曰。李廷熽。曾已賜諡矣。至於趙聖復。亦爲贈諡乎。命善曰。臣每欲一陳而未果。適當今日。伏承下詢。寸衷自激。敢此仰達矣。贈大司諫趙聖復一疏。豈在李廷熽之下。而李廷熽則旣贈正卿。又蒙賜諡之恩。趙聖復則只以冤死人例。贈一階而已。公議之愍惜。久矣。値此舊甲之重回。特蒙聖心之起感。其所褒奬之典。尤不容虛徐。贈大司諫趙聖復。加贈正卿。仍令賜諡。何如。上曰。所奏甚好。依爲之。出擧條贈大司諫趙聖復。加贈正卿。仍爲賜諡事。榻前定奪上曰。慶恩府院君家。以戚畹之親。密贊之功。前古罕有。予嘗仰聞於昔日者也。戚里中。未有若慶恩家之謹愼。故予亦尙今不忘矣。命書傳敎曰。毋臨五紀。使宗社得有泰山磐石之安。莫非聖后所賜。而聖后本家私親之悉心王室。密贊陰功。使外人莫得以窺其際。又是前古戚畹所未聞之事也。況當今日。不可無追念之擧。慶恩府院君家。遣承旨致祭。命善曰。臣於傳敎中。感舊錄孤之敎。竊不勝激仰。故相子孫立朝者無幾。而金文淳所坐。不過論人。合有收敍之道。俾令進參於致祭時。似好。故敢達。上曰。卿言至此。今日不可一向靳持。然則姑先給牒。可也。出擧條上曰。金文淳當初疏論。極甚不緊矣。命善曰。不過一時論人之事矣。命內纂輯堂上進前。魯鎭等進伏。上曰。刑判何暇可以考閱秋曹文案耶。昨見啓目。則可生者二人。幾至於死矣。卿則姑爲出去。四五日內。詳覈其近五十度文案。毋致疎忽。可也。魯鎭曰。本曹自多擧行之事。然則四五日似當收殺入來矣。上曰。前畿伯啓目中。有不怒飄瓦四字。卿等有知之者乎。良浩曰。此出於莊子矣。上曰。此四字之出處。擧皆不知。而卿獨知之。誠爲可尙矣。命植曰。京兆多有外邑決訟之事。而最是一眉島田畓相訟。多數民人之等待滯留。誠爲可悶。故臣於今日。出往府中。以爲聽決之地。而雖日後纂輯之時。間或乘時出去。俾無司訟留滯之患。何如。上曰。唯。昌聖曰。臣於纂輯時。考見列朝故事。則奎章閣稱號官名。與今時節節相符。少無異同。誠異事矣。上曰。光廟朝已有其制。而肅廟朝亦有奎章閣三字御筆。故向者已爲奉安於本閣。年前設立時。略倣宋明之制矣。豈意我朝故制。亦載實錄。已例可據。而閣號職名。少無差爽。誠此非偶然也。命善曰。列朝未遑之事。今已成制。抑亦有光。而官名之脗合。閣號之相符。尤爲異事矣。上曰。十年條抄出之間。四十三年條撰修者。足可以校正。卿等自今日仕進內廳。合力謄抄。似好矣。熤曰。臣則別編今幾盡修。而餘者不多。數日間完畢後。更當始役矣。上曰。盡抄之後。諸堂不必仕進。各自在家編摩。未爲不可。而年條亦各自分排爲之。可乎。魯鎭曰。分排年條。則恐有欠於一統文字。以列朝各爲分修。則庶可爲一統矣。上曰。大司成昨日所修者。至於二十五張之多。甚敏速矣。昌聖曰。閔鍾顯披閱甚速。且以兩郞廳左右分書。故果如是之多矣。上曰。政院日記考出處所。當以何處爲定乎。命善曰。賓廳。似好矣。尙集曰。賓廳則若値次對時。未免煩擾。兵曹似便好。而亦有入直堂上。未知何以則爲好矣。上曰。兵曹入直堂上。則移接於郞廳房亦無妨。自今爲始。以內兵曹爲處所。竝力考出。可也。義養曰。以臣所修冊子。有所仰達者矣。今則頭緖雖已就正。以時行禮。比之於五禮儀。不同者多。出還宮儀註節目之間。亦多有相左處。撰正時凡例。以時行禮爲目。而古禮懸註爲可乎。以古禮爲目。而時行禮懸註。可乎。不可無一番稟定。故敢此仰奏矣。上曰。出還宮儀註之所以相左者。何也。義養曰。非但出還宮一節而已。五禮儀以後。有續五禮儀。又有補編。轉轉差誤。有難就正。臣意則以時行禮爲定。然後可以按法而行之矣。上曰。從古從今間。奉朝賀意見。何如。命膺曰。五禮儀多有未詳處。以今行禮爲定。似宜矣。民始曰。凡於大小禮儀註擧行。必以五禮儀旁照。則今不可捨古而從今。臣意則以古禮爲目。以時行禮懸註。宜矣。上曰。今古儀節。參互酌量。務從詳備。一如考定武成之竝編。好矣。而今行之禮。似或隨時隨改。至於古禮。則不可遽改矣。命善曰。聖敎誠然矣。上曰。以誓戒節次言之。旣曰。讀誓文官及刑判。又註曰。冢宰家宰云者。出於周禮。而刑判之稱。乃是俗語。則文體多有未審處。以典儀事言之。揩上典儀。則古亦有之。而揩下典儀。則今始復設。以此推之。儀文之疎忽。可知也。民始曰。此等儀節之未審者。亦多有之。續補編不過單卷而已。合附於續五禮儀。恐合事宜。今番修正時。考校合篇。似好矣。上曰。續五禮儀。成於甲子。績補編。則庚午年間編出者。非但冊子井間之長短不齊。節目之間。亦多不同處。似難合附矣。命膺曰。續五禮與原本大相不同。故先朝中年。命故大提學李德壽。使之改修。而未及成出矣。上曰。奉朝賀前已釐正雅樂。今於禮儀事。亦爲檢攝。則禮樂從此俱備。豈非美事也。義養曰。秋曹亦有誌云矣。命膺曰。徐浩修在秋曹時。使郞官朴一源。撰成秋官志。姑未完畢矣。義養曰。冊子旣成之後。不可無題目。以何題目爲定乎。上曰。以數三題目。就議於奉朝賀。以爲取捨之地。可也。義養曰。宗廟祭享時。所用樂器。親爲詳審。然後庶無與圖式相左之慮矣。上曰。然則躬進以審。可也。義養曰。編輯之際。如有實錄中可考處。則送言于纂輯廳。以爲謄出取見之地。何如。上曰。依所奏爲之。可也。上曰。領府事雖爲檢攝。而卿旣當校正之任。自今日始役。從速告成。可也。命膺曰。情悰之難便。臣不敢爲言。而伏見列朝寶鑑。必書史臣。史臣二字。非臣所敢當者。校正之役。雖不敢辭。而至於編成之後。忝書賤臣之名。實爲惶悚矣。上曰。旣以前文衡校正。則有何書名之不可也。編摩之伇。必經卿手然後。可以就緖。故委之於卿。良以是也。命膺曰。顯廟朝以寶鑑續纂事。以故相臣金壽恒。爲都廳而未果行。肅廟朝故相臣李端夏。亦以寶鑑續成事。請使沁留李選。考出實錄而亦未果行焉。此蓋列朝未遑之事。而始成於今日者。我聖上繼述之盛擧。臣不勝欽頌之至矣。命纂輯都廳進前。趙城鎭進伏。上曰。外纂輯今已告訖。其餘十年條。則十餘日後。吏當始役。外廳今姑撤罷。可也。城鎭曰。割付草本。見方奉安於都監。且有相考處。外廳今若撤罷。則割付之本。似無所歸處矣。上曰。纂修冊子。今方輸送於奉朝賀。使之校正。割付之本。亦當偕送矣。校正後。如有就議於大臣者。都廳親自奉往議定。可也。因以此意。就傳於大臣。亦宜矣。上曰。外纂輯廳。今已姑罷。都廳率諸郞廳。逐日仕進內廳。合力謄出。可也。命內外纂輯堂上及都廳先退。命善曰。此咸鏡監司鄭元始狀啓也。以爲會寧開市時。大國人牛馬料。以本府備局句管私賑耳。麥六百石。換錄於元會付。以爲需用。而其代則常平廳牟四百石。折米還報事。請令廟堂。稟旨分付矣。此是有無相資。循例換錄之事。依狀請施行之意。分付。何如。上曰。依爲之。出擧條上曰。咸鏡道臣農形被災狀啓。能善爲之矣。不爲騷動。從容說去。果得狀啓之體矣。然年事之歉荒已判。得無設賑之廳耶。命善曰。北道年事。則自初爲慮處。恐不至於設賑之境矣。上曰。嶺南風雨及火災。極爲驚心。旱乾之餘。又有此災。比諸戊戌年事。則果何如耶。命善曰。以大體言之。今年穡事。有勝於戊戌之大歉。間有稍登處云。似是穴農矣。上曰。然乎。命善曰。以高靈陜川事。深軫宵旰之憂。至有渰死人恤典擧行之敎。而今番嶺邑之災。比丁酉水災。猶有間焉。而蕩減停退之數。殆過於丁酉。恤典憂民之聖念。實不勝欽仰。而臣恐如是。則恩典從此而有漸廣之慮也。上曰。今番恤典。比之丁酉。果爲多乎。命善曰。然矣。命善曰。頃因嶺伯統帥之啓。夜中絲綸。竊仰惻怛懷保之聖念。而第道臣。則渰沒民人。不請恤典。帥臣則不待處分。直送成冊。事異常格。不可無警。慶尙監司李文源。統制使具明謙。竝推考。何如。上曰。依爲之。出擧條命善曰。頃以晉州査事之遲滯。有査官待秋成拿問之命矣。聞三邑俱是被災尤甚處。此時守令之曠官。一日爲悶。無寧差送新倅之爲愈。故敢此仰達矣。上曰。更待下敎。捧傳旨。可也。出擧條上曰。日前新除授守令。尙不下直者。果何事也。命善曰。兩司時無行公之人。不得署經云矣。命書榻敎曰。兩司諸臺牌招。未署經守令。卽爲署經。上曰。吏曹假郞廳事。以政事冊觀之。元無一人仍差之例。而今則不然。一差之後。便成久任。與實郞互相替直。因無眞假之別。寧有如許事例乎。以堂后言之。實官出仕。則假官自在當遞。若如吏郞之例。則堂后亦將有五注書耶。吏郞復設之意。蓋爲修明舊典。而反不如向來未復設之時。深用慨然。事係官制。予不欲索言矣。且其每都目外遷。視同瓜限者。誠莫曉其故。而以一人六朔鎖直。得無偏苦之歎乎。命善曰。都政外遷。已成謬規。利窟所在。殆同事窠。故六朔之直人不以爲勞矣。上曰。昨日吏議之三假郞竝差。雖曰聽㼂之致。其可成說乎。命吏戶判進前。上曰。卿果考見政事冊乎。衍祥曰。未及考見矣。上曰。頃日筵敎之後。不卽擧行。果何爲而然耶。衍祥曰。臣於伊日。以新資之故。未參政席。且旣有實郞。則假官不得差出。故未及擧行矣。上曰。若於政事時啓下。則其將以假郞有闕。亦爲政稟乎。衍祥曰。問于下吏。則雖非政事時。當以口傳差出云矣。上曰。然則李時秀移除館職後。假郞自當出代。而仍以吳鵬南代直者。抑何故耶。非但此吏判擧行爲然。自前謬例如此。至於政吏。似有知之者。而無一事修擧。誠爲駭然矣。民始曰。臣伏見夜下傳敎。則誠爲至當矣。至於近來政吏。全昧事例。可謂不成樣矣。上曰。頃聞鄭志儉之言。則未知有入直之例。故曾不入直云。銓郞復設之後。固當詳考古規。而至於此等之例。亦爲不知。其可成說乎。然則實郞入直之法。果爲始自何時耶。命善曰。似於特敎申飭之後。始爲入直矣。上曰。前銓郞想必知之矣。時秀曰。昨年臣與徐鼎修金宇鎭。始爲入直矣。上曰。兩司牌去來知入。萬榮承命出回奏曰。皆已違牌云矣。命書榻敎曰。違牌臺諫只推。更爲牌招。上曰。政院事。尤爲駭然。向者守宮承旨望。不書官銜。而只書姓名。自有望筒以來。未見此等例矣。又以日記事言之。日記出納。事係重大。故春秋館郞廳。來請於政院。則政院必於啓辭允下之後。始乃出送。古例則然。而今乃不然。使纂輯廳下吏。持去持來。此雖節目間事。職在出納之地。惟允之責。果安在哉。命善曰。政院亦難免做錯之失。而院吏全昧古例。致有此不謹之事。誠甚駭然矣。命善曰。每年停捧之令。輒下於臨歲磨勘之時。故吏鄕輩觀望之類。偏受其利。閭巷間貧賤之氓。未蒙實惠。在朝家實非綜核之政矣。今年穡事。未免荒歉。新還則雖不可不準捧。而至於流來舊還。宜有一竝停退之擧矣。及此捧糴之前。預先知委於諸道列邑。使小民均被實惠。誠好矣。上曰。舊還流來之數。爲幾許耶。命善曰。八路舊還。爲一百七十萬八千餘石矣。上曰。所奏甚好。從當下敎矣。命善曰。御營大將李昌運。禁衛大將李敬懋。今日賓對。以病縣頉矣。都憲陳箚後。不敢遽進。其勢固然。而將臣處義。與他自別。此後則更勿撕捱。卽爲行公之意。各別申飭。何如。上曰。依爲之出擧條命善曰。臣昨見捕廳文案。罪人納招。端緖漸露。當初若果着實鉤覈。則豈有呑吐至今。今始微發之理乎。前後捕將之不能勤據設問。推此可知。一竝從重推考。使之益加鎜詰。期於得情。賊招中所出人。卽令發捕。以爲嚴覈之地。何如。上曰。依爲之。出擧條上曰。發捕時。自捕廳移文御史。使之先爲盤問以來事。亦爲分付。可也。命善曰。聞摠戎使李柱國之言。北漢糴政。專委於管城將。而移差之餘。遽又相換。凡事自多可悶云。當初陳達。旣爲留陣之掣肘。今旣事過。更令相換。何如。上曰。依爲之。出擧條上曰。見纂輯廳所修草本。則以李明運濟牧時事。有尹蓍東狀本。其時飢民死者。爲六千人云。罪之虛實。雖未的知。而餓死之數。至於六千。則一島之民。幾乎空虛。推以事理。豈至是耶。無乃幾至於餓死之境云者。以文字說去之際。似或然矣。命善曰。前後交承。本無嫌隙。則豈有構捏之理乎。其間委折。實未可知。而自充軍收敍後。連任州牧。別無疪累。臣於摠戎使時。以管城將任使。則亦多修擧之事矣。上曰。渠果有所犯。勘律。則可也。而到今收用之後。以此文字。刊示八方。則旣用其人。又彰其罪。朝家刑政。豈不徑庭乎。予意則拔此文字。似好矣。柱國曰。伊時勘律。止於充軍。而旋卽宥還矣。命善曰。聖敎誠至當矣。用其人而彰其罪。事甚矛盾。似此文字。不可刊出矣。衍祥曰。日昨前銓郞。送言於臣。以爲直閣之望。比諸納言。尤爲淸顯。旣經直閣。則不必更通納言。而當直擬銓郞望云。蓋旁照兼司書兼校理等直擬之例也。郎官之言。雖有所據。事係官制。不可以一堂郞。所可輕議。下詢大臣處之。何如。上曰。大臣之意。何如。領議政徐命善曰。直閣之地望。固已淸切。而旣自內閣越送薦狀。則與銓曹通淸之職。不無差異之端。臣意直擬銓郞。則恐未知如何矣。上曰。曾經銓任諸臣。亦陳意見。可也。戶曹判書鄭民始曰。向於閣誌釐正時。直閣之直擬吏郞。待敎之直擬持正。欲定式。而恐或有礙於通淸之規。姑未決定矣。待敎則比諸南床。直擬持正。未爲不可。而至於吏郞。雖已通納言之人。亦必更通銓望。則直閣雖不可直擬吏郞。而旣是淸選。則不由納言。直通吏郞。似無不可矣。右承旨趙時偉曰。事係官制變通。臣不敢有所指的仰奏。而直閣之職。比諸納言。尤爲淸切。直通吏郞。似無不可矣。校理李時秀曰。本曹錄外。雖獻納通望之人。擬銓郞望時。亦必使郞官主之。閣職與他自別。雖未通獻納。直擬銓郞。如已通獻納之例。似無不可矣。徐命善曰。不待通淸。直擬銓郞。則恐有違於銓格。而旣經直閣之後。通納言。則通之又通。轉成許多階梯。此與旣通兼司書。更通納言之說無異。豈有如此銓格乎。此後已行直閣之人。勿以納通爲拘。直通銓郞之望。似宜矣。上曰。旣已爛議。依此定式。可也。出擧條上曰。如欲旁照。則直閣待敎。俱是淸選。待敎如南床。則南床豈不可直爲吏郞乎。然則前銓郞之言。誠有理矣。如經兼司書。則不通納言。而直通吏郞者。卽古例。而今無春坊。故以納言爲吏郞階梯矣。朝說書者暮爲正言。經待敎者直陞直閣。雖以此等例言之。已經直閣之人。又以納通爲拘。則經玉堂者。不入臺望乎。且兼司書之於吏郞。亦可拘於納通耶。此可爲持正望矣。命善曰。聖敎誠至當矣。性源曰。嶺南抄上武士。尙不來到。故以急速起送之意。纔爲傕促。而聞自左右兵營。各邑所送武士。盡爲退却。故如是遲滯云矣。以此之故。如西北兩湖武士。來留已久。而尙未取才。甚可悶矣。上曰。武士輩何以。則爲區處之道耶。明日卿與三軍門將臣同赴。試取各技。以初試擧行。畢試後草記時。殿試處所。同爲草記。可也。性源曰。禁軍別將徐有大。身病猝重。勢難强令察任。今姑改差。何如。上曰。依爲之。出擧條禁軍別將徐有大改差事。榻前定奪上曰。近來亞將望。甚爲乏人。是可悶也。禁軍將有可合之人耶。性源曰。未得其人矣。民始曰。守禦廳中軍有闕。亦已四朔矣。命善曰。李東燁申應周。好矣。上曰。申應周非不好矣。而纔出南閫。又復加資。則於渠甚急矣。命善曰。臣則平日知其爲可用之人矣。上曰。李達秀使之遞來。則無妨耶。命善曰。達秀之在北方。亦已久矣。自南兵使移會寧。自會寧又移北兵使。故渠亦欲遞歸矣。上曰。任嵂勝於其兄。爲人亦好矣。李東燁。亦何如。命善曰。東燁臣姑未見。而聞其身手凡百。實合可用云矣。上曰。喬桐府使李鼎炳。何如。命善曰。純謹之人矣。性源曰。無論兵閫水閫。無以排擬。實爲可悶矣。民始曰。兩營別將。亦無以差擬。武弁之乏人。莫如近日也。上曰。田文顯內遷。亦似無妨矣。命善曰。北兵使及海閫嶺閫。次次遷轉。以爲內擬之地。宜矣。命書榻敎曰。別軍職田文顯。口傳內擬。守禦使鄭民始曰。本廳中軍今方差出。而擬望之人乏少。外任竝擬。何如。上曰。依爲之。出擧條民始曰。掌樂院加出樂生輩。一年衣資布。爲四百兩。而臣曹則無以辦給。自兵曹使之出給。似好矣。性源曰。臣曹經費。亦已浩多。至有封不動取用之境。實無四百兩辦給之路矣。上曰。卿知本曹遺在乎。性源曰。一年所入二十六萬兩。而今年所餘。姑未知之矣。上曰。李判府事在本兵時。熟知兵法。而今騎判。則軍旅事。一皆以不知爲對。是何事耶。民始曰。樂工之數。爲六百名。而除實樂工外。不過爲三百餘名。此則爲臘享親祭時備列之用。而臈享親祭。亦非每年行之之例。則此輩之春秋衣資。一如原樂工者。殊無意義。當此經用未敷之時。甚可悶也。上曰。如軍門待年軍例。待親享用樂時。自度支參量給料或布。可也。此則與該院提調。相議的定也。命李判府事入侍。萬榮承命出。與判府事李徽之。偕入進伏訖。徽之曰。聖體。若何。上曰。一樣矣。上曰。重逢是日。追念往事。不勝咸愴之懷。今日召卿。意有所在矣。卿於十五日。旣參陪班。今日又爲入侍。事非偶然矣。徽之曰。舊甲重逢。又値今日。追慕之聖孝。臣固欽仰。而臣等下情。亦豈無感愴之懷乎。上曰。往事不必提說。而此莫非黨論之害也。朝家之岐貳。人心之好惡。專由於仕宦之計較。流以至於忠逆之分。原其本。則俱是世祿之臣也。豈不誠悶然處乎。徽之曰。誠如聖敎矣。臣等則與他尤別。今於久遠之後。何敢爲物我異同之論乎。臣之事殿下。只此一心。殿下之於群下。亦一視無間。是區區之望也。上曰。卿言甚好。予用嘉之矣。命書榻敎曰。政官牌招開政。上曰。通望之際。吏郞必赴政然後。可以擧行。堂郞嫌避。不得相見。若爾則無同坐開政之期矣。吏判所以爲嫌者。未知何事耶。命善曰。似是科事矣。上曰。過矣。此何必嫌避者耶。旣是無於法之例。則以此爲嫌。不亦過乎。衍祥曰。臣家之以是爲嫌。雖或似過。而嫌避已久。猝難變改。筵席入侍之際。則非言嫌之地。故雖不得不同列周旋。而至於政席。則擬望通塞之際。必將曰可曰否。合席面商然後。可以爲之。此則在臣私義。實有難强者矣。上曰。事關先故。不必强迫。而近來嫌路太廣。是可悶也。𡊠啓曰。新除授司諫院司諫金和中。時在洪忠道禮山地。正言金寅燮。時在京畿陰竹地。請竝斯速乘馹上來事。下諭。上曰。依啓。出擧條上曰。畿伯進前。亨逵進伏。上曰。一年再加。甚壯矣。今番衝破所補築之役。誠善爲之矣。命善曰。然矣。上曰。驛弊詳問。則其果無弊云耶。亨逵曰。殘驛凡百。豈無些少弊瘼。而馬位田盜賣事。甚爲無狀。故關飭各驛。一一推給。而如是之際。多有怨言矣。上曰。六驛位田。皆能推還。則善政大矣。何怨之有。日前張哥之事。甚爲痛駭。以推還驛畓。謂以監司之染指者。豈不駭悖耶。亨逵曰。臣於道路摘奸時。此漢以驛畓見推事。來呈議送。故嚴題退却矣。畢竟至於上言之擧。誠萬萬驚心矣。自臣營欲爲定配。而聞其年已七十云。故不爲發配。姑爲仍囚矣。上曰。罪犯旣如是。雖七十何可不發配耶。卽爲定配。可也。上曰。撥將子。已爲禁營別軍官。於渠可謂榮乎。亨逵曰。特恩至此。渠之榮幸。極矣。上曰。守禦中軍。卽爲擬入。可也。上曰。古例摠戎使。有爲都監中軍之事矣。卿等其知之乎。柱國曰。古者摠戎使。兼京畿兵使。故有都監中軍啓下之規。而近來備堂啓下之後。則不得爲之矣。上曰。許任之爲人。何如。命善曰。可用之人。而曾除兵使。以其親年。不得赴任矣。民始曰。問于吳道炯。則聖候當爲受灸云。今則日氣淸涼。數日內受灸。似好。故敢達。上曰。近則差勝。更待下敎。可也。命退。諸臣以次退出。